Turín 8. decembra 2018 (TASR/HSP/Foto:TASR/AP/ANSA-Andrea Di Marco)
Futbalisti Juventusu Turín potvrdili vedúce postavenie v tabuľke a v šlágri 15. kola talianskej Serie A triumfovali na domácom Allianz Stadium nad Interom Miláno 1:0. O víťazstve majstra rozhodol v 66. minúte zblízka hlavičkou Mario Mandžukič, keď sa presadil po centri ľavého obrancu Joaa Cancela
V drese Interu odohral celý zápas Milan Škriniar. Slovenský reprezentant nebude v dobrom spomínať na situáciu z 23. minúty, keď ho pri jednom zo súbojov zasiahol Cristiano Ronaldo rukou do tváre. Škriniar sa zrútil k zemi a chytil sa za nos, z ktorého mu tiekla krv. Portugalčan sa najprv čudoval, no potom sa prišiel stopérovi hostí ospravedlniť a pomohol mu na nohy. Škriniar po rýchlom ošetrení pokračoval v hre.
Dvadsaťtriročného obrancu strata bodov veľmi mrzela, podľa neho bol totiž Inter úradujúcemu šampiónovi viac než vyrovnaným súperom. "Je škoda, že sme prehrali, boli sme totiž tímom, ktorý si vypracoval počas zápasu väčšie šance. No práve v tomto je sila hráčov Juventusu. Boli sme im viac než vyrovnaným protivníkom, no oni vedeli využiť svoje príležitosti, kým my sme nedokázali ani raz rozvlniť sieť. Mohli sme dosiahnuť lepší výsledok. Čo už, skúsime si zobrať zo zápasu to pozitívne," povedal Škriniar pre klubový web.
Menej spokojný s výkonom "nerazzurri" bol ich tréner Luciano Spalletti. "Dlho sme mali duel pod kontrolou, no v niektorých chvíľach sme hrali príliš ľahkovážne a nezodpovedne," citovala kouča hostí agentúra AFP. Najväčšiu príležitosť Interu spálil po polhodine hry Roberto Gagliardini: "Ak by sme sa dostali do vedenia, bol by to diametrálne odlišný zápas. My sme si však často prihrali nepresne a spravili sme lacné, banálne chyby. Vyskytli sa situácie, keď sme súpera neprečítali správne, naopak Juventus sa nedopustil žiadnej chyby. Na našu smolu, Juve hrá s rozumom, zatiaľ čo my hráme naivne. Napríklad po faule vedeli domáci natiahnuť čas aj o päť minút…"
Suverénny líder súťaže má na konte štrnásť víťazstiev a jednu remízu, na čele si vybudoval náskok 11 bodov pred Neapolom, ktorý mal ešte zápas k dobru. Juventus vyrovnal zápis Paríža St. Germain najlepším vstupom do sezóny v meraní tímov z piatich najlepších európskych líg, obaja získali 43 bodov v úvodných 15 kolách. "Boli sme efektívni, v ofenzíve sme si počínali chladnokrvne. Vybojovali sme dôležité tri body, sme o ďalšie víťazstvo bližšie k dosiahnutiu nášho ligového cieľa," pochvaľoval si tréner "starej dámy" Massimiliano Allegri. Ten osobitne vyzdvihol prínos strelca jediného gólu Mandžukiča: "Mario je hráč, ktorý aj keď nemá svoj deň, dokáže svojou fyzickou hrou pomôcť mužstvu. Často to býva ten rozdielový prvok."
Tretí Inter zaostáva za Juventusom už o 14 bodov. Koncentrácia jeho hráčov teraz bude smerovať k záverečnému skupinovému zápasu v Lige majstrov proti PSV Eindhoven, v ktorom mu pôjde o postup do osemfinále. "V utorok večer sa vynasnažíme zvíťaziť na San Sire pred zrakmi našich fanúšikov, ktorí sú vždy fantastickí," dodal Škriniar.